**Zmluva o dielo č. 138/2022/ODDVP**

uzavretá podľa § 536 a násl. a §591 a nasl. zákona č. 513/1991 Zb. Obchodný zákonník

v *znení neskorších predpisov*

*(ďalej ako „Zmluva“)*

**Zmluvné strany:**

*Objednávateľ:*

|  |  |
| --- | --- |
| **Obchodné meno:** **So sídlom:** **Štatutárny zástupca:** **Bankové spojenie:****IBAN:****IČO:****DIČ:****IČ DPH:** | **Banskobystrický samosprávny kraj**Námestie SNP č. 23/23, 974 01 Banská BystricaIng. Ján Lunter, predsedaŠtátna pokladnicaSK92 8180 0000 0070 0038 9679378281002021627333nie je platcom DPH(ďalej len"Objednávateľ") |
| **a** |  |
|  |  |

*Zhotoviteľ:*

|  |  |
| --- | --- |
| **Obchodné meno:****So sídlom:****Štatutárny zástupca:****Bankové spojenie:****IBAN:****IČO:****DIČ:****IČ DPH:** |  |
|  | (ďalej len "Zhotoviteľ") |

(Objednávateľ a Zhotoviteľ ďalej jednotlivo aj ako "Zmluvná strana" a spoločne aj ako "Zmluvné strany")

**Preambula**

Táto zmluva je uzavretá na základe výsledku postupu zadávania zákaziek s nízkou hodnotou podľa § 117 zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov s názvom zákazky: **„Oprava výťahu ÚBBSK, Nám. SNP 23, Banská Bystrica“**

Zhotoviteľ vyhlasuje, že sa obhliadkou oboznámil so súčasným technickým stavom výťahu v zmysle Odbornej prehliadky zo dňa 15.12.2021, stavebným priestorom, v ktorom má byť dielo vykonané, že sú mu známe všetky technické, kvalitatívne a iné podmienky potrebné k riadnemu vykonaniu diela.

**Článok I.**

**Definície pojmov**

* 1. Dielom sa pre účely tejto Zmluvy rozumie výmena výťahového hydro agregátu a hydraulického

oleja zdvíhacieho zariadenia (ďalej len „dielo“) (na výťahu) typu OHF 630, číslo výťahu R5854, rok výroby 1997, výrobné číslo LO 252199, nachádzajúceho sa v budove ÚBBSK, Nám. SNP 23, Banská Bystrica.

1.2 Službami sa pre účely tejto Zmluvy rozumie vykonávanie záručných a pozáručných opráv súvisiacich s realizovaným dielom podľa vyhlášky Ministerstva práce, sociálnych vecí a rodiny Slovenskej republiky č. 508/2009 Z. z., ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia v znení neskorších predpisov (ďalej len „vyhláška č. 508/2009 Z.z.) a udržovanie jeho bezchybného technického stavu, bezpečnosti a prevádzkyschopnosti (ďalej len „služby“).

1.3 Vadou sa pre účely tejto Zmluvy rozumie odchýlka v kvalite, rozsahu a parametroch diela stanovených touto Zmluvou, všeobecne záväznými právnymi predpismi SR a technickými normami alebo chybné vykonanie diela, prípadne jeho nefunkčnosť po montáži (ďalej len „vada“).

**Článok II.**

**Predmet Zmluvy**

2.1 Predmetom tejto Zmluvy je záväzok Zhotoviteľa v rozsahu a za podmienok dohodnutých v tejto Zmluve vykonať dielo a poskytovať Objednávateľovi služby údržby predpísanej výrobcom a záväzok Objednávateľa v rozsahu a za podmienok stanovených touto Zmluvou riadne vykonané dielo prevziať a uhradiť za dielo dohodnutú cenu.

2.2 Zhotoviteľ potvrdzuje, že sa v plnom rozsahu oboznámil s rozsahom a povahou diela, že sú mu známe technické, kvalitatívne a iné podmienky potrebné k realizácii diela a že disponuje takými kapacitami a odbornými znalosťami, ktoré sú k zhotoveniu diela potrebné.

2.3 Zhotoviteľ sa zaväzuje zhotoviť dielo vo vlastnom mene a na vlastnú zodpovednosť, riadne a včas.

2.4 Zhotoviteľ nesmie dielo odovzdať na zhotovenie inému subjektu.

**Článok III.**

**Miesto a čas plnenia**

3.1 Zhotoviteľ sa zaväzuje vykonať dielo pre Objednávateľa a poskytovať služby údržby v mieste plnenia, ktorým je sídlo Objednávateľa.

3.2 Zhotoviteľ zhotoví / zrealizuje dielo - výmenu výťahového hydro agregátu a hydraulického oleja zdvíhacieho zariadenia v plnom rozsahu v lehote **do desiatich týždňov** od nadobudnutia účinnosti tejto Zmluvy o dielo.

3.3. Služby údržby sa Zhotoviteľ zaväzuje vykonávať minimálne počas plynutia 24 mesačnej záručnej doby na vykonané dielo.

**Článok IV.**

**Cena plnenia a platobné podmienky**

4.1 Celková cena diela a poskytnutej služby je vo výške .......................... bez DPH v EUR,

 .......................... 20 % DPH v EUR

 ........................... s DPH v EUR

slovom: ......................................................................

4.2 V cene diela sú zahrnuté všetky náklady Zhotoviteľa spojené s vykonaním diela, vrátane všetkých nákladov na dopravu. Pre zamedzenie pochybností Zhotoviteľ nie je oprávnený vyúčtovať prípadné zvýšené náklady nad rámec dohodnutej ceny diela.

4.3 Úhrada ceny dodaného diela bude realizovaná na základe faktúry vystavenej Zhotoviteľom formou bezhotovostného platobného styku bez poskytnutia preddavku na číslo účtu Zhotoviteľa uvedené v záhlaví tejto Zmluvy. Faktúru za dielo je Zhotoviteľ oprávnený vystaviť najskôr deň nasledujúci po dni v ktorom došlo k prevzatiu diela Objednávateľom. Lehota splatnosti faktúry je najmenej 30 dní odo dňa jej doručenia do podateľne Objednávateľa.

4.4 Faktúra predložená zo strany Zhotoviteľa v zmysle tejto Zmluvy musí obsahovať náležitosti

daňového dokladu v súlade so zákonom č. 222/2004 Z. z. o dani z pridanej hodnoty v znení neskorších predpisov a zákonom o účtovníctve v znení neskorších predpisov. Za správne vyhotovenie faktúry zodpovedá v plnom rozsahu Zhotoviteľ.

4.5 V prípade, ak faktúra nebude v zmysle tejto Zmluvy obsahovať všetky náležitosti daňového dokladu alebo bude obsahovať iné zrejmé nesprávnosti, vady v písaní alebo počítaní, Objednávateľ má právo vrátiť faktúru Zhotoviteľovi na doplnenie alebo prepracovanie s uvedením nedostatkov, ktoré sa majú odstrániť. Nová najmenej 30 dňová lehota splatnosti začne plynúť dňom riadneho doručenia doplnenej, opravenej resp. novej faktúry do podateľne Objednávateľa.

**Článok V.**

**Podmienky dodania (vykonania) diela**

5.1 Zhotoviteľ je povinný vykonať dielo na svoje náklady a na vlastné nebezpečenstvo a pri vlastnom riadení bezpečností práce.

5.2 Zhotoviteľ zabezpečí na svoje náklady dopravu a skladovanie všetkých materiálov a zariadení.

5.3 Zhotoviteľ vykoná všetky opatrenia pre zabezpečenie prevádzkyschopnosti objektu počas realizácie práce.

5.4 Objednávateľ zodpovedá za to, že riadny priebeh prác zhotoviteľa nebude rušený neoprávnenými zásahmi tretích osôb.

5.5 Zhotoviteľ vykoná stavebné práce a iné práce súvisiace s dielom v odbornej kvalite podľa príslušných platných STN, odvetvových noriem, technických predpisov a všeobecne záväzných platných a účinných právnych predpisov.

5.6 Zhotoviteľ sa zaväzuje v procese vykonávania diela dodať a použiť iba materiály, výrobky a zariadenia v originálnom vyhotovení a platne certifikované, resp. iba také, ktoré sú v súlade so zákonom č. 264/1999 Z. z o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov.

5.7 Zhotoviteľ zodpovedá za čistotu a poriadok na stavenisku. Zhotoviteľ odstráni na vlastné náklady odpady, ktoré sú výsledkom jeho činnosti. Nakladanie s odpadmi je Zhotoviteľ povinný realizovať v súlade so zákonom č. 79/2015 Z. z. o odpadoch a o zmene a doplnení niektorých zákonov v znení neskorších predpisov a v zmysle vyhlášky Ministerstva životného prostredia Slovenskej republiky č. 365/2015 Z. z. v znení neskorších predpisov, ktorou sa ustanovuje Katalóg odpadov, t. j. vrátane dokladovania o naložení s odpadom.

5.8 Zhotoviteľ sa zaväzuje včas informovať objednávateľa o všetkých podstatných zmenách v legislatíve a normách vzťahujúcich sa k predmetu tejto zmluvy.

5.9 Zhotoviteľ zodpovedá v plnom rozsahu za škodu na majetku objednávateľa, ktorú spôsobí v súvislosti s plnením predmetu tejto zmluvy, v prípade ich zničenia alebo poškodenia je povinný uviesť majetok bez zbytočného odkladu a na svoje náklady do pôvodného stavu aký bol pred poškodením.

**Článok VI.**

**Záručná doba a zodpovednosť za vady**

6.1 Zhotoviteľ preberá všetky záväzky za kvalitu dodaného diela a svojej práce. Zhotoviteľ ručí za to, že dielo a práce, ktoré vykonával, zodpovedajú kvalite podľa tejto Zmluvy, normám, a že túto kvalitu majú aj v čase prevzatia diela a počas celej záručnej doby.

6.2 Zhotoviteľ poskytuje na predmet plnenia Zmluvy záruku za kvalitu a akosť vykonaného diela vrátane dodaných výrobkov a technologických zariadení v dĺžke 24 mesiacov, ktorá začína plynúť od odovzdania diela bez vád.

6.3 Zhotoviteľ sa na vlastné náklady zaväzuje:

a) začať s odstraňovaním vady, ktorá znemožňuje užívanie diela (výťahu) najneskôr do 4 hodín od nahlásenia vady a vadu odstrániť najneskôr do 24 hodín, ak je to technicky možné a/alebo ak sa Zmluvné strany nedohodnú inak,

b) začať s odstraňovaním inej vady ako uvedenej pod písm. a) najneskôr do 2 (dvoch) kalendárnych dní od nahlásenia vady a vadu odstrániť najneskôr do 5 (piatich) pracovných dní, ak je to technický možné a/alebo ak sa Zmluvné strany nedohodnú inak.

6.4 Ak sa ukáže, že vada diela je neopraviteľná, zaväzuje sa Zhotoviteľ v primeranej lehote od zistenia tejto skutočnosti dohodnutej Zmluvnými stranami dodať a namontovať náhradný komponent diela alebo celý výrobok – súčiastku namontovanú pri realizácii diela a to v rámci deklarovanej záruky, najneskôr však do 8 kalendárnych dní od zistenia tejto skutočnosti, pokiaľ sa Zmluvné strany nedohodnú inak.

**Článok VII.**

**Sankcie**

7.1 Objednávateľ má právo uplatniť si u Zhotoviteľa zmluvnú pokutu vo výške: 0,5 % z ceny diela podľa

článku IV. za každý, aj začatý deň omeškania pri nesplnení povinnosti Zhotoviteľa vykonať dielo

v lehote stanovenej v tejto Zmluve.

7.2 Zhotoviteľ má nárok uplatniť si u Objednávateľa úrok z omeškania vo výške podľa nariadenia vlády Slovenskej republiky č. 21/2013 Z. z., ktorým sa vykonávajú niektoré ustanovenia Obchodného zákonníka v platnom znení z neuhradenej fakturovanej čiastky v lehote splatnosti za každý, aj začatý deň omeškania.

**Článok VIII.**

**Zodpovednosť za škodu**

8.1 Ak jedna zo Zmluvných strán porušením svojich povinností v zmysle tejto Zmluvy spôsobí akúkoľvek škodu druhej Zmluvnej strane vo vzťahu k tejto Zmluve, zodpovednosť za škody sa bude spravovať podľa všeobecných ustanovení o náhrade škody podľa zákona č. 513/1991 Zb. Obchodný zákonník v znení neskorších predpisov.

8.2 Zhotoviteľ je povinný mať uzatvorenú zmluvu o zodpovednosti za škody spôsobené z podnikateľského rizika pri realizácií diela podľa tejto Zmluvy a to po celú dobu jej platnosti a účinnosti.

**Článok IX.**

**Ďalšie zmluvné dojednania**

9.1 Zhotoviteľ nesmie dielo ako celok (ani samostatnú časť diela) odovzdať na zhotovenie inému subjektu.

**Článok X.**

**Ukončenie Zmluvy**

10.1 Táto Zmluva zaniká:

a) splnením všetkých záväzkov Zmluvných strán, vyplývajúcich z tejto Zmluvy,

b) písomnou dohodou Zmluvných strán o ukončení platnosti a účinnosti Zmluvy ku dňu uvedenému v takejto dohode; súčasťou dohody musí byť aj spôsob vysporiadania záväzkov Zmluvných strán súvisiaci s ukončením Zmluvy,

10.2 Ak ďalej nie je uvedené inak, každá zmluvná strana je oprávnená od tejto Zmluvy odstúpiť v prípade jej podstatného alebo nepodstatného porušenia*.* Za podstatné porušenie Zmluvy sa považuje, ak:

a) Zhotoviteľ nevykonal dielo podľa tejto Zmluvy riadne a včas,

b) Zhotoviteľ nevykonal nápravu spôsobu vykonávania diela v zmysle čl. VI tejto Zmluvy,

c) ak sa Objednávateľ omešká s úhradou splatnej faktúry o viac ako 30 kalendárnych dní.

10.3 Porušenia Zmluvy, ktoré nie je možné považovať za jej podstatné porušenia v zmysle bodu 10.2 tohto článku Zmluvy, sa považujú za nepodstatné porušenia, pričom príslušná zmluvná strana je oprávnená od Zmluvy odstúpiť len po márnom uplynutí primeranej lehoty na vykonanie nápravy v trvaní najmenej 15 kalendárnych dní.

10.4 Pre zamedzenie pochybností Zmluvné strany výslovne vyhlasujú, že ukončenie Zmluvy spôsobmi

uvedenými v bode 10.1 Zmluvy po odovzdaní diela nemá za následok zánik záruky za akosť diela v zmysle tejto Zmluvy.

**Článok XI.**

**Záverečné ustanovenia**

11.1 Obe Zmluvné strany sa zaväzujú v priebehu platnosti Zmluvy spolupracovať pri realizácií jej predmetu.

11.2 Zmluvu je možné meniť a dopĺňať len formou písomných a očíslovaných dodatkov podpísaných oprávnenými zástupcami zmluvných strán, ktoré sa stanú neoddeliteľnou súčasťou tejto Zmluvy.

11.3 Súvisiace práva a povinnosti Zmluvných strán touto Zmluvou výslovne neupravené sa spravujú právnymi predpismi platnými a účinnými v Slovenskej republike, najmä príslušnými ustanoveniami zákona č. 513/1991 Zb. Obchodný zákonník v znení neskorších predpisov, vyhlášky Ministerstva životného prostredia Slovenskej republiky č. 532/2002 Z. z., ktorou sa ustanovujú podrobnosti o všeobecných technických požiadavkách na stavby užívané osobami s obmedzenou schopnosťou pohybu a orientácie, vyhlášky č. 508/2009 Z. z., vyhlášky Ministerstva práce, sociálnych vecí a rodiny Slovenskej republiky č. 147/2013 Z. z., ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností v znení neskorších predpisov, zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov, zákona č. 314/2001 Z. z. o ochrane pred požiarmi v znení neskorších predpisov, zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov, vyhlášky Slovenského úradu bezpečnosti práce č. 59/1982 Zb., ktorou sa určujú základné požiadavky na zaistenie bezpečnosti práce technických zariadení v znení neskorších predpisov, nariadenia vlády Slovenskej republiky č. 396/2006 Z. z. o minimálnych bezpečnostných a zdravotných požiadavkách na stavenisko, zákona č. 133/2013 Z. z. o stavebných výrobkoch a o zmene a doplnení niektorých zákonov v znení zákona č. 91/2016 Z. z. a nariadenia vlády Slovenskej republiky č. 235/2013 Z. z. o uvádzaní výťahov na trh a sprístupňovaní bezpečnostných častí do výťahov na trh a ostatnými príslušnými všeobecne záväznými právnymi predpismi. Ak sa preukáže, že niektoré z ustanovení Zmluvy (alebo jeho časť) je neplatné alebo neúčinné, takáto neplatnosť alebo neúčinnosť nemá za následok neplatnosť alebo neúčinnosť ďalších ustanovení Zmluvy (alebo zostávajúcej časti dotknutého ustanovenia), alebo samotnej Zmluvy, pokiaľ to nie je vylúčené v zmysle príslušných právnych predpisov. V takomto prípade sa Zmluvné strany zaväzujú bez zbytočného odkladu nahradiť takéto ustanovenie (jeho časť) novým ustanovením, ktoré sa čo najviac priblíži k účelu neplatného alebo neúčinného ustanovenia (alebo jeho časti), ktorý v čase uzavretia tejto Zmluvy jej Zmluvné strany sledovali. Obdobne budú Zmluvné strany postupovať aj v prípade, ak sa zistí, že niektoré z ustanovení tejto Zmluvy je nevykonateľné.

11.4 Táto Zmluva je vyhotovená v štyroch origináloch, z ktorých dve sú určené pre Objednávateľa a dve pre Zhotoviteľa.

11.5 Zmluvné strany sa dohodli, že všetky prípadné spory, ktoré vzniknú v súvislosti s touto Zmluvou, resp. v súvislosti s plnením záväzkov z tejto Zmluvy vyplývajúcich, budú riešiť prednostne vzájomným rokovaním a dohodou. V prípade, že sa nepodarí takéto spory riešiť vzájomnou dohodou ani v primeranej lehote v dĺžke najmenej 60 kalendárnych dní od vzniku sporu, je ktorákoľvek zmluvná strana oprávnená podať návrh na príslušný súd v Slovenskej republike, aby o takomto spore rozhodol.

11.6 Táto Zmluva nadobúda platnosť dňom jej podpísania oprávnenými zástupcami Zmluvných strán a účinnosť dňom nasledujúcim po dni jej zverejnenia v zmysle § 47a zákona č. 40/1964 Zb. Občiansky zákonník v znení neskorších predpisov v spojení s § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

11.7 Každá zo zmluvných strán sa týmto výslovne zaväzuje, že neprevedie nijaké práva a povinnosti (záväzky) vyplývajúce zo tejto zmluvy, resp. jej časti na iný subjekt bez predchádzajúceho písomného súhlasu druhej zmluvnej strany. V prípade porušenia tejto povinnosti jednou zo zmluvných strán bude zmluva o prevode (postúpení) zmluvných záväzkov neplatná a zároveň druhá zmluvná strana bude oprávnená od tejto zmluvy odstúpiť a to s účinnosťou odstúpenia ku dňu, keď bolo písomné oznámenie o odstúpení od tejto zmluvy doručené druhej zmluvnej strane.

11.8 Zmluvné strany vyhlasujú, že si text tejto Zmluvy riadne a dôsledne prečítali, jej obsahu a právnym účinkom z nej porozumeli, ich zmluvné prejavy sú jasné, určité a zrozumiteľné, že zmluvná voľnosť Zmluvných strán nie je obmedzená, že podpisujúce osoby sú oprávnené k jej podpisu a na znak súhlasu ju vlastnoručne podpisujú.

Príloha: Špecifikácia ceny predmetu zákazky

**Za Objednávateľa: Za Zhotoviteľa:**

V Banskej Bystrici, dňa ..................... V , dňa ....................

................................................................ .....................................................................

Ing. Ján Lunter, predseda BBSK